Diari Oficial de la Generalitat Valenciana


Sumari del DOGV 9870, del 13-06-2024 (2024/5299)

RESOLUCIÓ de 8 de març de 2024 del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de modificació substancial instal·lació d'emmagatzematge temporal de residus perillosos 614/AAI/CV, al polígon industrial La Pahilla, carrer els Conills, parcel·les 89 i 90, del terme municipal de Chiva (València). Expedient: (3409901) 037/2024/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9870

Data del DOGV
:   13-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5299


Data del document
:   08-03-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 8 de març de 2024 del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de modificació substancial instal·lació d'emmagatzematge temporal de residus perillosos 614/AAI/CV, al polígon industrial La Pahilla, carrer els Conills, parcel·les 89 i 90, del terme municipal de Chiva (València). Expedient: (3409901) 037/2024/AIA.   
   
   
   
 [2024/5299]  
«Informe d'impacte ambiental  
Expedient: (3409901) 037/2024/AIA.  
Projecte: Modificació substancial instal·lació d'emmagatzematge temporal de residus perillosos 614/AAI/CV.  
Titular: Sertego Servicios Medioambientales, SLU.  
Òrgan substantiu: (131/21 IPPC) Servici de Prevenció i Control Integrat de la Contaminació.  
Localització: pol. ind. La Pahilla, c/ els Conills, parcel·les 89 i 90, Chiva.  
NIMA: 6200615859.  
Antecedents i tramitació administrativa  
1. El 17 d'abril de 1997, la Direcció General de Desenvolupament Sostenible emet una declaració d'impacte ambiental (d'ara en avant, DIA) al projecte Instal·lació de centre logístic de subproductes de la indústria de la fusta, mobles i afins, a situar al polígon industrial La Pahilla de Chiva, promogut per VAERSA. L'activitat consistia en una planta de gestió de residus tòxics i perillosos com ara pols d'escatar superfícies envernissades, llots de cabina de pintura, restes de vernissos, envasos metàl·lics de secció d'acabat, envasos de coles, bidons i dissolvents, entre d'altres.  
El 24 de maig de 2001, l'Àrea de Qualitat Ambiental sol·licita al Servici d'Avaluació d'Impacte Ambiental un pronunciament referent a l'ampliació de l'activitat d'emmagatzematge temporal de residus perillosos, i el titular de la indústria és la mercantil Residuos Industriales de la Madera y afines, SA (RIMASA).  
La modificació va consistir en l'ampliació de la gestió de residus sòlids gestionats com ara residus contaminats amb tintes, colorants i pigments i restes d'hidrocarburs.   
El 26 de juny de 2001, la Direcció General de Planificació i Gestió del Medi emet una resolució complementària respecte de l'ampliació proposada.  
2. Mitjançant una resolució de 19 de desembre de 2011, la Direcció Territorial de València atorga a l'empresa Residuos de la Madera y Afines l'autorització ambiental integrada per a emmagatzematge temporal de residus del sector de la fusta i del moble, el calcer, les arts gràfiques, el sector químic, la trituració i la compactació d'envasos metàl·lics i la separació mitjançant electroimant de components metàl·lics. La resolució incorpora la DIA de 17 d'abril de 1997 i la resolució complementària de 26 de juny de 2001.  
3. El 9 de maig de 2014, la Unitat de Control Integrat de la Contaminació del Servici Territorial de Medi Ambient comunica l'inici del procediment de modificació no substancial adjuntant documentació tècnica.  
La modificació va consistir en la sol·licitud d'ampliació d'emmagatzematge de nous residus perillosos. Els nous codis LER incorporats corresponen a residus de l'agricultura que contenen substàncies perilloses, de processos químics orgànics i inorgànics, residus de processos tèrmics, d'hidrometal·lúrgia no fèrria, del modelatge i el tractament físic i mecànic de superfície de metalls i plàstics, d'olis i combustibles líquids, de construcció i demolició, residus de les instal·lacions de tractament de residus de plantes externes de tractament d'aigües residuals i de la preparació per a aigua de consum humà i industrial, residus municipals.  
Segons la documentació tècnica, l'emmagatzematge de nous residus es realitzaria en magatzems ensostrats. La capacitat d'emmagatzematge no s'amplia respecte de l'autoritzat en l'autorització ambiental integrada.  
S'incorporen, respecte dels nous residus, documents d'acceptació de gestors autoritzats.  
Mitjançant l'informe del 19 de novembre de 2014, el Servici d'Avaluació d'Impacte Ambiental va concloure que, d'acord amb la legislació vigent d'avaluació d'impacte ambiental, no era necessari sotmetre la modificació del projecte a avaluació d'impacte ambiental i es consideraven suficients els pronunciaments ambientals efectuats en dates de 17 d'abril de 1997 i de 26 de juny de 2001.  
4. L'11 de gener de 2018 es registra en el Servici d'Avaluació d'Impacte Ambiental una sol·licitud d'informe del Servici de Prevenció i Control Integrat de la Contaminació referent a la modificació no substancial de l'autorització ambiental integrada de la planta d'emmagatzematge de residus, el gestor actual de la qual és SERTEGO Servicios Ambientales, SLU, i en el Servici d'Avaluació d'Impacte Ambiental s'obri un expedient de consulta (5-2018-AMB).  
  
Posteriorment, i una vegada analitzada la documentació i sol·licitat un informe al Servici d'Ordenació del Territori, en data de 20 de novembre de 2018 s'obri un expedient d'avaluació d'impacte ambiental (130-2018-AIA).  
La modificació va consistir en:  
- Instal·lació de dos tancs de residus líquids, olis i aigües oleaginoses, i ampliar la classificació de l'activitat R12, de l'emmagatzematge previ en espera d'altres operacions de gestió a:  
- Intercanvi de residus (incloent-hi les operacions prèvies a la valorització com ara el desmuntatge, la classificació, la trituració, la compactació, la paletització, el secatge, la fragmentació i altres) amb caràcter previ a la realització de les operacions enumerades com a R1 a R11.  
- Modificació de la llista de residus perillosos a gestionar amb la finalitat d'incorporar-hi l'emmagatzematge temporal d'olis i aigües oleaginoses.  
- Modificació de l'autorització administrativa d'emissió a l'atmosfera per la baixa del focus d'emissió canalitzada en desaparéixer de la planta el procés de trituració de sòlids, per la qual cosa no es produïxen emissions canalitzades.  
El projecte de la instal·lació esmentada va ser objecte d'avaluació d'impacte ambiental simplificada, i es va emetre un informe d'impacte ambiental per la Resolució de 19 d'agost de 2019 de 2004, de la Direcció General de Medi Natural i Avaluació Ambiental, per delegació de la Direcció General de Qualitat i Educació ambiental (publicació en el DOGV núm. 8668, de 31 d'octubre de 2019).  
Posteriorment a l'emissió de l'informe d'impacte ambiental, es va rebre un informe favorable del Servici de Gestió d'Espais Naturals Protegits relatiu a l'afecció de l'activitat al PORN de l'Albufera.  
5. En data 25 de gener de 2024 es registra en el Servici d'Avaluació d'Impacte Ambiental una sol·licitud d'informe d'impacte ambiental per part del Servici de Prevenció i Control Integrat de la Contaminació referent a la modificació substancial i la revisió per adaptació de les MTD de l'autorització ambiental integrada 614/AAI/CV de la planta d'emmagatzematge temporal de residus a l'inici de l'expedient (037/2024/AIA). La sol·licitud incorpora:   
- Sol·licitud d'informe d'impacte ambiental. Conté informació sobre el tràmit d'informació pública i absència d'al·legacions.  
- Document ambiental.  
- Memòria de la modificació substancial de l'autorització ambiental integrada plantejada per la mercantil.  
- Memòria d'adaptació de l'autorització ambiental integrada a les MTD en el tractament de residus.  
- Informe favorable del Servici de Protecció de l'Atmosfera.  
- Acord de l'Ajuntament de Chiva amb informes favorables.  
- Informe favorable de l'EPSAR. Considerant que la instal·lació se situa en una zona industrial, que l'òrgan substantiu ha sotmés l'expedient a informació pública i aporta resultat del tràmit i, en nom de la simplificació i la reducció de càrregues administratives, s'incorpora la documentació esmentada al present expedient als efectes que preveu l'article 46 de la Llei 21/2013. La informació que conté l'expedient aporta elements de juí suficients per a continuar el procediment d'avaluació d'impacte ambiental simplificada.  
Criteris ambientals:  
Per a emetre l'informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'esta.  
Característiques del projecte:  
L'actuació proposada no modifica les instal·lacions actuals. No hi ha variació en l'edificació, en les naus ni en les zones cobertes i no cobertes. Simplement es redistribuïxen les zones d'emmagatzematge. Les modificacions que es realitzaran a la instal·lació són:  
1- Instal·lació de dos nous depòsits de 31,81 i 30,47 m³ respectivament per a aigües industrials juntament amb el sistema de càrrega i descàrrega corresponent destinat a la mescla, l'emmagatzematge i el reenvasament d'aigües residuals industrials. Els nous depòsits no requerixen realitzar noves instal·lacions i s'instal·laran dins de la cubeta ja executada en la modificació anterior. Abans de mesclar nous residus als depòsits, es verificarà la compatibilitat amb els ja emmagatzemats. Es preveu tractar 2.640 t/any d'aigües industrials. Les fraccions resultants són 2.085,6 t/any de residus líquids (LER 16 10 10\*, 19 12 11\*), 539,61 t/any de llots o concentrats aquosos (LER 16 01 03\* i 19 12 11\*) i 17,53 t/any d'envasos buits contaminats (LER 15 01 10\*). No s'indica la quantitat de residus líquids emmagatzemats, ni el tipus d'envàs ni les mesures de seguretat adoptades.  
2- Instal·lació de maquinària i habilitació de zona d'emmagatzematge per al tractament de desactivació de coixins de seguretat (LER 16 01 10\*). Es preveu tractar 7,5 t/any de coixins de seguretat. Una vegada desactivats els coixins de seguretat, se separarà el residu inert (0,005 %), la bossa plàstica (5 %) i el suport amb components metàl·lics i plàstics (95 %). Les diferents fraccions s'emmagatzemaran perquè les retire un gestor autoritzat.  
3- Instal·lació de molí per a la trituració d'envasos plàstics i metàl·lics que contenen pintures i vernissos no inflamables i residus perillosos i no perillosos. Es trituraran 584 t/any de residus d'envasos no perillosos i 217 t/any de perillosos. S'obtindran 80 i 40 t/any de residus plàstics no perillosos i perillosos, 480 i 160 t/any de residus fèrrics no perillosos i perillosos i 24 i 16 t/any de residus de pintures perillosos i no perillosos. No s'indica el sistema de separació entre els residus d'envasos i els residus de pintura i vernissos.  
4- Emmagatzematge a l'espera de recollida de piles i acumuladors codis LER 16 06 07\* i 16 06 08\*. Les bateries s'emmagatzemaran segregades per tipus i origen en bidons metàl·lics de 200 l o en cubetes plàstiques d'1 m3. Es disposarà de vermiculita per a absorbir possibles lixiviats. Les capacitats d'emmagatzematge i tractament per a cada un dels tipus d'acumulador seran d'1 t i 15 t/any.  
5- Ampliació dels residus a gestionar. Residus amb codi LER 06 06 02\* (residus que contenen sulfurs perillosos). En la documentació tècnica s'indica que es condicionaran en depòsits estancs a la zona 2 denominada «nau d'emmagatzematge», reenvasament RP i RNP, amb una capacitat màxima d'emmagatzematge de 10 t i una capacitat de gestió de 200 t/any. Estos residus poden contindre sulfur d'hidrogen, tòxic i olorós.   
6- Adaptació de l'autorització ambiental integrada a les MTD.  
No s'aporten dades sobre el consum d'electricitat de la instal·lació. La potència instal·lada en la modificació substancial és d'aproximadament 100 kW.  
Ubicació del projecte:  
La instal·lació es troba en sòl industrial, en zona inundable amb grau de perillositat 6 dins del PORN de l'Albufera. L'altura màxima d'inundació previsible és de 0,8 m. Segons instruccions de 8 d'octubre de 2019, del conseller de Política Territorial, Obres Públiques i Mobilitat, la normativa en matèria d'inundació aplicable està constituïda per les disposicions del pla urbanístic. Consta un acord adoptat per la Junta de Govern Local, de data 20 de setembre de 2022, en el qual consideren l'informe jurídic i l'informe tècnic, els dos favorables.  
  
Característiques de l'impacte potencial  
- Els processos que es pretén realitzar no utilitzen aigua ni són intensius en consum d'energia. El consum d'aigua és inferior a 400 m3/any.  
- A la instal·lació es realitzen operacions R12 i R13 de gestió de residus. Els residus generats per l'activitat es limiten als assimilables a residus domèstics produïts pel personal al servici de les instal·lacions. No s'aporta la dada de la quantitat de persones ocupades en l'activitat. El funcionament i el manteniment de la instal·lació produïx 7,7 t/any de residus perillosos i no perillosos.  
- En el procés de mescla, transvasament i reenvasament de líquids es poden produir vessaments de líquids.   
- El procés de desactivació de coixins de seguretat es realitza en una màquina dissenyada per a este fi. Les fraccions obtingudes, incloent-hi el N2 generat, no són tòxiques ni perilloses. Els residus generats en el procés són segregats per fraccions i lliurats a un gestor autoritzat.  
- La trituració d'envasos està classificada com a potencialment contaminadora de l'atmosfera i constituïx un focus d'emissions difuses. Com que no està definit el sistema de separació entre residus de recipients i residus de pintura, que poden ser perillosos per als operaris, han d'aplicar-se mesures que entren dins de l'àmbit de la prevenció de riscos laborals.  
- En el procés de trituració d'envasos es poden produir contaminacions encreuades en fer el canvi de lot. Estes contaminacions encreuades poden convertir en perillós un residu que no ho és, o contaminar un plàstic amb un altre incompatible, i inutilitzar així el lot per a operacions posteriors de reciclatge.  
- Els residus amb codi LER 06 06 02\* poden contindre sulfur d'hidrogen. El sulfur d'hidrogen és un gas irritant i asfixiant químic que pot produir danys en el sistema respiratori, els ulls i el sistema nerviós central. En concentracions baixes provoca irritació d'ulls, nas, gola i tracte respiratori. En concentracions elevades pot provocar estat de xoc, convulsions, incapacitat per a respirar, coma i mort, i l'aparició dels efectes és extremadament ràpida.  
  
- La instal·lació emmagatzema residus líquids i residus que poden generar lixiviats en recipients diversos, que han de tindre el seu sistema de contenció de vessaments.  
- La instal·lació pot estar sotmesa a inundacions de fins a 0,8 m. Les zones d'emmagatzematge estan sobreelevades.  
Consideracions jurídiques:  
El projecte constituïx un supòsit d'avaluació d'impacte ambiental simplificada, d'acord amb l'article 7.2.c de la Llei 21/2103, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha exposat, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Estimar que el Projecte modificació substancial instal·lació d'emmagatzematge temporal de residus perillosos 614/AAI/CV, sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes del present informe, en particular:   
1. Pel que fa a la llista definitiva de residus admissibles, queda limitada per l'abast de l'autorització sectorial, entre els que propose el promotor, segons la documentació aportada a este òrgan. S'hi podran incloure altres codis LER que l'òrgan competent considere susceptibles d'autorització, sempre que incloure'ls no comporte la modificació substancial del projecte avaluat i no responga a casos en què s'exigisca la tramitació d'un procediment d'avaluació ambiental, d'acord amb la legislació sectorial vigent.  
2. L'activitat es considera potencialment contaminadora de l'atmosfera, de conformitat amb la Llei 34/2007, de 15 de novembre, ja que s'inclou en el Catàleg d'activitats potencialment contaminadores de l'atmosfera (annex IV de la llei esmentada, actualitzat pel Reial decret 100/2011, de 28 de gener). La construcció, el muntatge, l'explotació, el trasllat o la modificació substancial, el cessament o la clausura de l'activitat està subjecte al règim d'autorització o notificació que regula l'article 13 de la Llei 34/2007.   
3. En el cas que els nous residus de codi LER 06 06 02\* continguen sulfur d'hidrogen, es prendran les mesures preventives necessàries per a evitar intoxicacions i males olors.  
4. En l'operació de trituració d'envasos, es prendran les mesures preventives per a minimitzar la quantitat de residus destinats a abocador i s'incorporaran al programa de vigilància i protecció. Es considerarà la separació de residus de pintures dels residus d'envasos, no es mesclaran plàstics incompatibles i no es contaminaran residus no perillosos amb residus perillosos. S'evitaran les contaminacions encreuades en canviar de tipus d'envàs mitjançant la neteja de la trituradora.  
  
5. S'incorporaran les millors tècniques disponibles al programa de vigilància i seguiment ambiental. Les accions incloses en este hauran de documentar-se, a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia. La documentació ha d'estar a la disposició de les autoritats competents.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental no serà objecte de cap recurs sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 8 de març de 2024. El director general d'Urbanisme, Paisatge i Avaluació Ambiental: Miguel Ángel Ivorra Devesa».